Mjerači potrošene topline morali su se uvesti zbog smanjivanja potrošnje energije, europska je to direktiva, rečeno je. Građani su račune trebali plaćati prema stvarnoj potrošnji, a ne kvadraturi stana, pa je rečeno da će oni koji ih ugrade zasigurno imati niže račune. Za one koji ne poštuju zakonski rok za ugradnju propisane su kazne od 10.000 kuna. A onda se ispostavilo da je sve što je rečeno, osim kazne, upitno.



Sveučilišni profesor Ivica Džeba mjesecima je proučavao obračun potrošene energije nakon ugradnje razdjelnika, a onda se odlučio obratiti Ustavnom sudu. Iako se u javnosti stvarao dojam da su nam razdjelnici, čiju smo ugradnju plaćali 500 i više kuna, nužni zbog pravila u Uniji - to baš i nije tako. Pokazuje to primjer Njemačke. Ona je već sredinom 2014. utvrdila da razdjelnici neće smanjiti potrošnju i da ih neće uvoditi.



Hrvatska nikad nije izradila studiju učinkovitosti, no nekome se očito žurilo da se razdjelnici ugrade što prije. Pravilnik kojim se izračunava potrošnja napisan je loše, matematičar Aleksandar Hacivelkos već je nekoliko puta zbog toga pisao Ministarstvu gospodarstva. Stanovi koji nemaju razdjelnike imaju manji račun jer dio njihova računa plaćaju oni s razdjelnicima. Također ako netko odskače u potrošnji, može imati nekoliko puta veće račune, kaže Hacivelkos.



U Hrvatskoj energetskoj regulatornoj agenciji, koja nadzire tržište, ne znaju odgovoriti zašto prije zakonske obveze nije provedena studija o eventualnim energetskim uštedama. Ističu da nisu ni sudjelovali u proceduri donošenja zakona.



Građani brojeve na razdjelnicima na razumiju. Zbunjeni su, s racionalnijom potrošnjom i gašenjem radijatora očekivali su manje račune.

Sumnje zbog razdjelnika: Ušteda ili krađa?

Ministar gospodarstva Tomislav Panenić kaže da sva pitanja o razdjelnicima treba postaviti prošloj garnituri u ministarstvu.



A mediji su otkrili da su predstavnici Here, HEP Toplinarstva i Ministarstva gospodarstva 2013. boravili u Danskoj, o trošku tvrtke koja proizvodi ventile za razdiobu topline. Na upit zašto sami nisu podmirili troškove, iz Here odgovaraju da bi to bilo nepristojno. Procjenjuje se da je u Hrvatskoj oko milijun radijatora. Ugradnjom razdjelnika, koje plaćaju građani, okrenut će se oko pola milijarde kuna.



Velike zgrade morale su ih ugraditi do kraja prošle godine, one s manje od 70 stanova do kraja ove godine, sa zapriječenom kaznom od 50.000 kuna. No zbog imovinsko-pravnih odnosa neki su stanovi ipak ostali bez razdjelnika, a toplina putuje tamo gdje je hladnije. U zgradama s razdjelnicima upravo ta činjenica vodi do apsurda.



Oni stanovi koji su na rubovima zgrade mogli bi trošiti i do 50% više energije od onih koji su u sredini. Građevinari znaju da u svakoj zgradi postoji mogućnost da se netko grije na tuđi račun. Oni koji su na vrhu, ili pak sjevernom ili rubnim stranama zgrade trebaju više energije za zagrijavanje. Uz to, ako 30% zgrade ostvari premalo impulsa u odnosu na prosjek, toplana će obračun napraviti prema kvadratima vašeg stana.



A i ako uštedite oko 50% toplinske energije, kada primjerice obnovite fasadu ili zamijenite prozore, to ne znači i 50-postotno smanjenje godišnjeg računa. Jer u nekim mjestima fiksni trošak toplane zna biti veći dio godišnjeg računa. A na fiksni dio troška dodana je stavka energije potrebne za zagrijavanje tople vode, koja se povećava s brojem stanara. Uz to fiksni trošak veže vas za toplanu, morate ga plaćati čak i ako se isključite iz sustava. Sve po zakonu.